《江城子·烂铺蜀锦写乌丝》
元代·袁易

烂铺蜀锦写乌丝。忆倾卮。燕来时。犹记半揎，云袖见凝脂。燕子时今何处去，庭院悄，误心期。绿芜凋尽众芳迟。弄仙姿。瞰方池。堕井残妆，依约景阳妃。不比春宵常苦短，拚剪尽，烛千枝。

作者简介：（1262—1306）平江长洲人，字通甫。力学不求仕进。辟署石洞书院山长，不就。居吴淞具区间，筑堂名静春。聚书万卷，手自校雠。有《静春堂诗集》。